b'\n_START_ARTICLE_\nPekko Pesonen\n_START_PARAGRAPH_\nPekko Pesonen (s. 1976 H\xc3\xa4meenlinna) on suomalainen elokuva- ja televisiok\xc3\xa4sikirjoittaja ja dramaturgi._NEWLINE_Pesonen valmistui k\xc3\xa4sikirjoittajaksi Taideteollisen korkeakoulun elokuvataiteen osastolta vuonna 2002. H\xc3\xa4n on k\xc3\xa4sikirjoittanut muun muassa elokuvat Lapsia ja aikuisia (2004) ja Tytt\xc3\xb6 sin\xc3\xa4 olet t\xc3\xa4hti (2005) ja Napapiirin sankarit (2010), josta h\xc3\xa4n sai vuoden 2011 parhaan k\xc3\xa4sikirjoituksen Jussin. Pesonen k\xc3\xa4sikirjoitti my\xc3\xb6s elokuvan jatko-osat Napapiirin sankarit 2 (2015) ja Napapiirin sankarit 3 (2017). Vuonna 2016 saivat ensi-iltansa h\xc3\xa4nen k\xc3\xa4sikirjoittamansa elokuvat J\xc3\xa4ttil\xc3\xa4inen ja Onnenonkija._NEWLINE_Vuonna 2008 Pesonen voitti parhaan draamak\xc3\xa4sikirjoituksen Venla-palkinnon Veljet-minisarjan k\xc3\xa4sikirjoituksesta. Samana vuonna toinen Pesosen kirjoittama minisarja Sitoutumisen alkeet voitti parhaan fiktion KOURA-palkinnon. Elokuussa 2016 Pesoselle my\xc3\xb6nnettiin valtion viisivuotinen elokuva-alan taiteilija-apuraha._NEWLINE_Pesonen toimi yhten\xc3\xa4 k\xc3\xa4sikirjoittajana televisioelokuvassa Gourmet Club (2004). H\xc3\xa4n on ollut mukana k\xc3\xa4sikirjoittamassa my\xc3\xb6s televisiosarjoja K\xc3\xa4enpes\xc3\xa4, Osasto 5, Sairaskertomuksia ja P\xc3\xa4\xc3\xa4roolissa. Lis\xc3\xa4ksi Pesonen on toiminut dramaturgina useissa televisio- ja elokuvatuotannoissa, sek\xc3\xa4 KOMteksti -k\xc3\xa4sikirjoitushautomossa._NEWLINE_Pesonen on toiminut puheenjohtajana K\xc3\xa4sikirjoittajien killassa, johon kuuluu yli 80 suomalaista elokuva- ja televisiok\xc3\xa4sikirjoittajaa. Pesosen k\xc3\xa4sikirjoittamista k\xc3\xa4sittelev\xc3\xa4 blogi Courier New ilmestyi vuosina 2010\xe2\x80\x932011 Ylen Kohtaus -sivustolla. H\xc3\xa4n jatkoi blogia Suomileffa-sivustolla vuosina 2012\xe2\x80\x932014.'